Der er tale om en 50-årig mand fra Brønderslev, der tirsdag aften ved 19.35-tiden blev skudt i skulderen. Det oplyser politikommissær Henrik Staal fra Nordjyllands Politi. Han tilføjer, at skuddramaet ikke har tråde i bandemiljø, og skyderiet midt i Brønderslev tirsdag aften er således på ingen måde banderelateret, fastslår Henrik Staal. - Der er nogle omstændigheder, der gør, at jeg ikke kan oplyse yderligere i sagen, men jeg kan slå fast, at der ikke er grund til som almindelig borger i Brønderslev at være bekymret over situationen, siger politikommissæren. Nordjyllands Politi vil til gengæld fortsat gerne i kontakt med personer, der har set eller hørt noget tirsdag aften i nærheden af Fasanvej og Vestergade. Allerede tirsdag aften efterlyste politiet vidner i sagen, men indtil videre har man ikke modtaget henvendelser, der kan bruges til i den videre efterforskning. Der er således endnu ingen, der er anholdt i sagen, men politiet hører gerne på telefon 1-1-4 fra folk, der måtte have oplysninger om skudepisoden. Den 50-årige mand, der blev ramt af skud, er uden for livsfare.

Opsummering:
Nordjyllands Politi har endnu ikke modtaget nogle henvendelser fra vidner til skuddrama i Brønderslev tirsdag aften, og politiet holder foreløbig en række oplysninger i sagen tæt til kroppen.